Cristi Chivu e aproape de lovitura carierei de antrenor. Ajuns la 43 de ani, fostul internaţional român are o ofertă extrem de tentantă din partea unei echipe din Serie A, campionat în care Chivu a strălucit ca jucător la Roma şi Inter.
Chivu a ales să se despartă de Inter Primavera după ce a ratat campionatul. Cristi a urmat astfel sfatul lui Mircea Lucescu de a face trecerea de la juniori la seniori, după ce a învăţat meserie la Inter.
Cristi Chivu, aproape de lovitura carierei
Chivu e pregătit de o nouă provocare şi aceasta a venit deja. Conform digisport.ro, fostul câştigator al Ligii Campionilor e dorit pe banca lui Cagliari, echipă ce s-a salvat de la retrogradare la capătul stagiunii recent încheiate.
Sarzii s-au despărţit de Claudio Ranieri, antrenor care a ales să se retragă, la 72 de ani. Chivu e alesul lui Cagliari, primele contacte existând deja. După cele câteva zile de vacanţă pe care Chivu a anunţat că le va lua, vor începe şi negocierile dintre cele două părţi.
După tripla istorică de sub comanda lui Jose Mourinho, Chivu a ajuns, în 2018, la echipele de junior de pe Meazza, conducând, pe rând trupele U14, U17, U18 şi U19.
Cristi Chivu a anunţat plecarea de la Inter
Cristi Chivu a anunţat plecarea de la Inter. Din păcate pentru antrenorul de 43 de ani, decizia a venit după un eşec care a dus la un sezon fără trofee pentru echipa U19 a campioanei Italiei.
„Sfârşitul unui ciclu? Am început cu U14 şi 10 dintre ei sunt încă aici. Aş putea spune că da, călătoria mea cu echipele de juniori ale lui Inter să opreşte aici. Vreau să le mulţumesc tuturor, celor care mi-au dat şansa să fac asta, grupurilor fantastice din 2003, 2004 şi 2005.
Mergem mai departe. Ce urmează? Nu ştiu încă. Voi avea nevoie de câteva zile de odihnă. Au fost şase ani fantastici, am dat totul, cu inima şi cu cunoştinţele mele. Am învăţat atât de multe lucruri de la aceşti băieţi”, a spus Chivu, citat de fcinter1908.it.
De-a lungul ultimilor ani, Chivu a mai fost ofertat şi de echipe din Liga 1, precum Petrolul, Universitatea Craiova sau Dinamo. Totuşi, acesta a decis să refuze toate propunerile şi să rămână la Inter Primavera.